Geliefde oudinwoner (69) sterf in motorongeluk | Netwerk24
Geliefde oudinwoner (69) sterf in motorongeluk
Wyle Julia Wilson
'n Bekende en geliefde oudinwoner is Sondagoggend tussen Villiersdorp en Worcester in 'n motorongeluk oorlede.
Die 69-jarige Julia Wilson was saam met haar man, Tommy, die skoolhoof van Gansbaai Academia, van Gansbaai na Worcester op pad om die afskeidsdiens van sy broer, ds. Jeff Wilson van die Calvyn Protestante Kerk, by te woon.
Julia, of Julie soos sy alombekend onder vriende en familie was, is as 'n nooi Le Roux in Oudtshoorn gebore en het ook dáár grootgeword. Nadat sy haar as LO-onderwyser bekwaam het, was sy 'n dosent aan die Opleidingskollege Suid-Kaap (OKSK) en ná haar huwelik met Tommy het hulle na Worcester verhuis waar sy as dosent aan die Söhnge-opleidingskollege gewerk het tot die uitfasering van Söhnge wat daarna Boland Kollege geword het.
Julie het daarna by African Bank gewerk voordat die egpaar na Gansbaai verhuis het waar hy as hoof van Gansbaai Academia aangestel is nadat hy vir baie jare aan die Worcester Sekondêre Skool verbonde was.
Hiér het sy weer begin skoolhou en was sommer gou baie geliefd onder die gemeenskap van Gansbaai.
Julie, wat deur almal wat haar pad gekruis het as 'n omgeemens beskryf is, was met hul verblyf in Worcester baie betrokke by die aktiwiteite van die Calvyn Protestante Kerk. Nie net het sy, nes haar man, op die kerkraad van die gemeente gedien nie, maar sy was ook 'n aktiewe lid van die gemeente se vrouevereniging en 'n raakvatter soos min by verskillende gesellighede wat die gemeente gereël het.
Haar man is ná die ongeluk Sondag aanvanklik met veelvuldige beserings in Mediclinic Worcester opgeneem. Hy is later Sondag na die Cape Gate- mediese sentrum oorgeplaas waar 'n noodoperasie Sondagaand op hom uitgevoer is.